title: A Tanács (KKBP) 2016/2001 határozata (2016. november 15.) a tömegpusztító fegyverek elterjedése elleni EU-stratégia keretében a Nemzetközi Atomenergia-ügynökség (NAÜ) által ellenőrizendő, alacsony dúsítású uránt tartalmazó üzemanyagbank létrehozásához és annak biztonságos kezeléséhez nyújtandó uniós hozzájárulásról

text:
               16.11.2016

               HU

               Az Európai Unió Hivatalos Lapja

               L 308/22

         A TANÁCS (KKBP) 2016/2001 HATÁROZATA
   (2016. november 15.)
   a tömegpusztító fegyverek elterjedése elleni EU-stratégia keretében a Nemzetközi Atomenergia-ügynökség (NAÜ) által ellenőrizendő, alacsony dúsítású uránt tartalmazó üzemanyagbank létrehozásához és annak biztonságos kezeléséhez nyújtandó uniós hozzájárulásról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 28. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát (a továbbiakban: a stratégia), amelynek III. fejezete tartalmazza az Unióban és harmadik országokban egyaránt meghozandó, az elterjedés elleni küzdelemre irányuló intézkedések listáját.

               (2)

               Az Unió aktívan dolgozik e stratégia végrehajtásán és érvényt szerez a III. fejezetében felsorolt intézkedéseknek, mégpedig elsősorban azáltal, hogy pénzügyi forrásokat szabadít fel a multilaterális intézmények – köztük a Nemzetközi Atomenergia-ügynökség (NAÜ) – által irányított egyedi projektek támogatására.

               (3)

               A nukleáris fegyverek elterjedésének megakadályozásáról szóló szerződés (a továbbiakban: a Szerződés) 4. cikke előírja, hogy a Szerződés részeseinek elidegeníthetetlen joga van arra, hogy megkülönböztetés nélkül és a Szerződés 1–2. cikkével összhangban fejlesszék a nukleáris energia békés célú kutatását, termelését és felhasználását. Rendelkezik továbbá arról, hogy a Szerződés összes részese kötelezi magát arra, hogy egyenként vagy más államokkal vagy nemzetközi szervezetekkel közösen hozzájárul „a nukleáris energia békés célú felhasználásának továbbfejlesztéséhez, különösen a Szerződésben részes olyan államok területén, amelyek nem rendelkeznek nukleáris fegyverrel, kellő figyelemmel a világ fejlődő területeinek szükségleteire”.

               (4)

               A nukleáris üzemanyagciklus multilaterális megközelítései a nemzeti nukleáris üzemanyagciklusok létrehozásával szemben olyan alternatívát nyújtanak a nukleáris energia békés célú felhasználásához folyamodni szándékozó országok számára, amely révén elkerülhetők a proliferációs kockázatok.

               (5)

               A NAÜ alapokmányának III. cikke értelmében a NAÜ jogosult bármilyen műveletet végrehajtani – beleértve nukleáris üzemanyag, szolgáltatások és berendezések beszerzését, valamint saját létesítmények és erőművek létrehozását – annak érdekében, hogy elősegítse a nukleáris energia békés célú gyakorlati felhasználását.

               (6)

               A nukleáris fenyegetést megelőző kezdeményezés (Nuclear Threat Initiative, NTI) – egy független nem kormányzati szervezet, amelynek székhelye az Egyesült Államokban található – 50 000 000 USD összegű támogatást ajánlott fel a NAÜ részére, hogy az segítsen létrehozni egy, a NAÜ tulajdonában álló és általa kezelt készletet alacsony dúsítású uránból, azzal a feltétellel, hogy az Ügynökségnek – többek között a NAÜ más tagállamai és egyéb támogatók által nyújtott támogatások formájában – össze kell tudnia gyűjteni további 100 000 000 USD összegű támogatást, és létre kell hoznia egy nukleárisüzemanyag-tartalékot.

               (7)

               A Tanács 2008. december 8-án következtetéseket fogadott el, amelyekben támogatta a NAÜ ellenőrzése alatt működtetendő nukleárisüzemanyag-bank létrehozását és biztonságos kezelését. A következtetésekben az is szerepelt, hogy az Unió a tervek szerint 25 000 000 EUR-ig terjedő összeggel járul hozzá a projekthez, amint a bank működésének feltételeit és szabályait meghatározták, és a NAÜ Kormányzótanácsa jóváhagyta azokat. Az Európai Bizottság már rendelkezésre bocsátott 20 000 000 EUR-t alacsony dúsítású urán beszerzése céljából.

               (8)

               A NAÜ Kormányzótanácsa 2010. december 3-án elfogadta az alacsony dúsítású uránt tartalmazó NAÜ-üzemanyagbank létrehozását jóváhagyó GOV/2010/70 sz. határozatot, és kijelentette, hogy az alacsony dúsítású uránt tartalmazó NAÜ-üzemanyagbank működését kizárólag költségvetésen kívüli hozzájárulásokból fogják finanszírozni.

               (9)

               „Az ellátás biztosítása: Alacsony dúsítású uránt tartalmazó NAÜ-üzemanyagbank létrehozása a tagállamok alacsony dúsítású uránnal való ellátása céljából” című GOV/2010/67 sz. határozat 15. pontja előírja, hogy az Ügynökség a birtokosa az alacsony dúsítású uránt tartalmazó NAÜ-üzemanyagbankban lévő alacsony dúsítású uránnak, ez utóbbi annak ellenőrzése alatt áll és hivatalosan annak jogos tulajdonát képezi. Az Ügynökség felel a birtokában lévő anyagok tárolásáért és védelméért, és ennek érdekében minden befogadói megállapodásban biztosítania kell az alacsony dúsítású urán védelmét a következőkkel szemben: természetes vagy más veszélyek, illetéktelen eltávolítás vagy eltérítés, károsodás vagy megsemmisülés – a szabotázst is beleértve –, valamint erőszakos eltulajdonítás. Az Ügynökségnek ezenkívül minden befogadói megállapodásban biztosítania kell a NAÜ biztosítékainak alkalmazását a az alacsony dúsítású uránt tartalmazó NAÜ-üzemanyagbankban lévő alacsony dúsítású urán tekintetében, valamint a biztonsági előírásoknak és intézkedéseknek, illetve a fizikai védelmi intézkedéseknek a fogadó állam vagy államok általi alkalmazását. A GOV/2010/67 sz. határozat 16. pontja előírja továbbá, hogy az Ügynökségnek – a Kormányzótanács jóváhagyásával – valamennyi fogadó állammal a NAÜ jelenlegi székhely-megállapodásához hasonló befogadói megállapodást kell kötnie, amelynek rendelkeznie kell a tároló létesítmény biztonságáról, védelméről és a megfelelő felelősségbiztosítási fedezetéről, és amelynek biztosítania kell az Ügynökség számára az alacsony dúsítású uránt tartalmazó NAÜ-üzemanyagbank független üzemeltetéséhez szükséges kiváltságokat és mentességeket, beleértve az alacsony dúsítású uránnak az alacsony dúsítású uránt tartalmazó NAÜ-üzemanyagbankba történő beviteléhez és az onnan történő kiviteléhez való jogot, az Ügynökség által az alapokmánynak és a befogadói megállapodás(ok)nak megfelelően meghatározottak szerint. Szükség esetén továbbá garantált áthaladást biztosító megállapodásokat is kell kötni a fogadó állammal szomszédos államokkal.

               (10)

               Az alacsony dúsítású uránt tartalmazó NAÜ-üzemanyagbank legfeljebb 60 darab 30B típusú, szabványos kereskedelmi alacsony dúsítású urán-hexafluoridot tartalmazó tartályból fog állni. Az alacsony dúsítású uránt tartalmazó NAÜ-üzemanyagbanknak a NAÜ alacsony dúsítású uránt tartalmazó tároló létesítménye ad majd helyet, üzemeltetéséről az Ulba kohászati üzem fog gondoskodni, szabályozását pedig a Kazah Köztársaság nukleáris és energiaügyi felügyelettel és ellenőrzéssel foglalkozó bizottsága látja majd el.

               (11)

               Már megkötötték a NAÜ és a fogadó állam, Kazahsztán közötti alapvető jogi keretet megteremtő megállapodást. Az Oroszországi Föderációval aláírásra került a tranzitmegállapodás, amelyet a NAÜ Kormányzótanácsa jóváhagyott (GOV/2015/36). Befejeződött a NAÜ alacsony dúsítású uránt tartalmazó új tároló létesítményének megtervezése, és a NAÜ megállapította, hogy az eleget tesz a NAÜ biztonsági előírásaiban és védelmi útmutatásaiban szereplő alkalmazandó rendelkezéseknek. Elkészült a NAÜ alacsony dúsítású uránt tartalmazó új tároló létesítményének részletes költségtervezete, és megtörtént annak független hitelesítése. Véglegesítésre került a NAÜ és a létesítmény üzemeltetője közötti partnerségi megállapodás, amely meghatározza a NAÜ alacsony dúsítású uránt tartalmazó tároló létesítményének a megépítésére vonatkozó együttműködés feltételeit. A NAÜ keretében jelenleg az alacsony dúsítású urán beszerzésének előkészítése zajlik, és folyik az ehhez szükséges tevékenységek megtervezése.

               (12)

               A NAÜ főigazgatója által készített naprakésszé tett jelentésben (GOV/INF/2016/8, „Az ellátás biztosítása: Alacsony dúsítású uránt tartalmazó NAÜ-üzemanyagbank létrehozása a tagállamok alacsony dúsítású uránnal való ellátása céljából”) ismertetett projekt- és pénzügyi terv szerint az alacsony dúsítású uránnal kapcsolatos projekt teljes költsége várhatóan 118 863 000 EUR lesz,

         ELFOGADTA EZT A HATÁROZATOT:
   1. cikk
   (1)   A tömegpusztító fegyverek elterjedése elleni EU-stratégia egyes elemeinek azonnali és gyakorlati végrehajtása céljából az Unió hozzájárul a Nemzetközi Atomenergia-ügynökség (a továbbiakban: „a NAÜ” vagy „az Ügynökség”) által ellenőrizendő, alacsony dúsítású uránt tartalmazó üzemanyagbank létrehozásához és annak biztonságos kezeléséhez, csökkentendő a nukleáris üzemanyagciklushoz kapcsolódó érzékeny technológiák elterjedése által okozott egyre növekvő proliferációs kockázatokat. Az Unió intézkedéseket hoz az alacsony dúsítású uránt tartalmazó NAÜ-üzemanyagbank támogatására, amely alacsony dúsítású uránból képzett tartalék formájában jön létre, a következő célokból:

               a)

               biztosítsa az egyes országok számára, hogy élhessenek a nukleáris fegyverek elterjedésének megakadályozásáról szóló szerződés 4. cikke szerinti jogukkal, elkerülve ugyanakkor a proliferációs kockázatokat, és

               b)

               végső esetben alkalmazandó mechanizmusként szolgáljon, és – annak torzítása nélkül – támogassa a kereskedelmi piacot abban az esetben, ha valamely NAÜ-tagállamban kereskedelmi eszközökkel helyre nem állítható zavar lép fel az alacsony dúsítású uránnal való ellátásban, és az adott NAÜ-tagállam megfelel a jogosultsági követelményeknek.

         (2)   Az (1) bekezdésben említett célok megvalósítása érdekében az Unió oly módon támogatja a NAÜ által ellenőrizendő, alacsony dúsítású uránt tartalmazó üzemanyagbank létrehozását és annak biztonságos kezelését, hogy biztonsági vonatkozású tevékenységeket finanszíroz – ideértve a fizikai védelmet, a szállítást és az őrzést –, és hozzájárulást nyújt az alacsony dúsítású uránt tartalmazó üzemanyagbank biztonságos kezeléséhez. A projekt a nukleáris energia békés célú felhasználásához folyamodni szándékozó országok javára kerül végrehajtásra.
   A projekt részletes leírása a mellékletben található.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
   (2)   Az 1. cikk (2) bekezdésében említett projekt technikai végrehajtásáról a NAÜ gondoskodik. A NAÜ ezt a feladatot a főképviselő ellenőrzése mellett végzi. A főképviselő ebből a célból megköti a szükséges megállapodásokat a NAÜ-vel.
   3. cikk
   (1)   Az 1. cikk (2) bekezdésében említett tevékenységek végrehajtását szolgáló pénzügyi referenciaösszeg 4 362 200 EUR.
   (2)   Az (1) bekezdésben meghatározott összegből finanszírozott kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
   (3)   A Bizottság felügyeli az (1) bekezdésben említett kiadások megfelelő kezelését. Ebből a célból a Bizottság finanszírozási megállapodást köt a NAÜ-vel. A megállapodásban rendelkezni kell arról, hogy a NAÜ-nek – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik arra, hogy e határozat hatálybalépését követően minél hamarabb megkösse a (3) bekezdésben említett finanszírozási megállapodást. Az ennek során felmerülő nehézségekről és a finanszírozási megállapodás megkötésének időpontjáról tájékoztatja a Tanácsot.
   4. cikk
   (1)   A főképviselő a NAÜ által készített rendszeres beszámolók alapján jelentést tesz a Tanácsnak e határozat végrehajtásáról. Az említett NAÜ beszámolók szolgálnak alapul a Tanács által végzendő értékeléshez.
   (2)   A Bizottság tájékoztatást nyújt az 1. cikk (2) bekezdésében említett projekt végrehajtásának pénzügyi vonatkozásairól.
   5. cikk
   Ez a határozat az elfogadásának napján lép hatályba.
   Ez a határozat 60 hónappal a 3. cikk (3) bekezdésében említett finanszírozási megállapodás megkötésének időpontját követően hatályát veszti. Hat hónappal a hatálybalépését követően veszti azonban hatályát abban az esetben, ha ezen időpontig nem kerül sor finanszírozási megállapodás megkötésére.
   6. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2016. november 15-én.

            a Tanács részéről

            az elnök

         I. KORČOK

      MELLÉKLET

         A tömegpusztító fegyverek elterjedése elleni EU-stratégia keretében a Nemzetközi Atomenergia-ügynökség (NAÜ) által ellenőrizendő, alacsony dúsítású uránt tartalmazó üzemanyagbank létrehozásához és annak biztonságos kezeléséhez nyújtandó uniós hozzájárulás

      I.   BEVEZETÉS
      Háttér
      A NAÜ Kormányzótanácsa 2010 decemberében megbízta az Ügynökség főigazgatóját, hogy kezdje meg az alacsony dúsítású uránt tartalmazó üzemanyagbank létrehozását, a főigazgató pedig benyújtotta a létesítés és a biztonságos üzemeltetés részletes koncepcióját.
      A NAÜ 2011. december 20-án visszaigazolta Kazahsztán NAÜ mellett működő állandó képviseletének, hogy a Kazahsztán által az Ügynökségnek küldött szándéknyilatkozatban foglalt információk alapján és a GOV/INF/2011/7 dokumentumban előírt követelményekre figyelemmel az Ulba kohászati üzem (UMP) alkalmas az alacsony dúsítású uránt tartalmazó NAÜ-üzemanyagbank befogadására.
      A NAÜ 2011 és 2016 között több missziót szervezett Kazahsztánba, hogy felmérje az UMP létesítményeit és értékelje a nemzeti szabályozási keretet, és ezáltal megbizonyosodjon róla, hogy az alacsony dúsítású uránt tartalmazó üzemanyagbank képes lesz megfelelni a NAÜ biztonsági előírásaiban és védelmi útmutatásaiban szereplő alkalmazandó rendelkezéseknek. A vizsgálatok a létesítmény biztonságára, a szeizmikus biztonságra, a veszélyhelyzeti készültségre és reagálásra, a szállítás biztonságára és védelmére, valamint a fizikai védelemre irányultak.
      A NAÜ és Kazahsztán 2015. augusztus 27-én aláírta a befogadói megállapodást. E megállapodás értelmében Kazahsztán lett az alacsony dúsítású uránt tartalmazó NAÜ-üzemanyagbank fogadó országa. A megállapodás egyúttal biztosítja a jogi keretet Kazahsztán számára ahhoz, hogy az üzemanyagbankot a kazah jogszabályoknak és rendeleteknek, továbbá a NAÜ biztonsági előírásaiban és védelmi útmutatásaiban szereplő alkalmazandó rendelkezéseknek megfelelően irányítsák és szabályozzák.
      A NAÜ és az UMP 2015. augusztus 27-én létesítményüzemeltetési megállapodást írt alá. E megállapodás értelmében az UMP lett az alacsony dúsítású uránt tartalmazó NAÜ-üzemanyagbank létesítési helye. A megállapodás egyúttal biztosítja a jogi keretet az UMP számára ahhoz, hogy az üzemanyagbankot az engedélyének, a nemzeti szabályozási keretnek, továbbá a NAÜ biztonsági előírásaiban és védelmi útmutatásaiban szereplő alkalmazandó rendelkezéseknek megfelelően működtesse és irányítsa.
      Ezen túlmenően a NAÜ és a kazah energiaügyi minisztérium technikai megállapodást írt alá az alacsony dúsítású uránt tartalmazó NAÜ-üzemanyagbanknak a Kazahsztánban történő létesítése céljából végrehajtandó konkrét intézkedésekről (a továbbiakban: technikai megállapodás). A technikai megállapodás értelmében mindkét fél gondoskodik arról, hogy rendelkezésre álljanak az az alacsony dúsítású uránt tartalmazó NAÜ-üzemanyagbank időben történő létrehozása érdekében végzendő tevékenységeihez szükséges erőforrások, ideértve a NAÜ biztonsági előírásaiban és védelmi útmutatásaiban szereplő alkalmazandó rendelkezések betartásához szükséges tevékenységeket. A technikai megállapodásnak megfelelően a felek létrehoztak egy közös koordinációs bizottságot a technikai megállapodás végrehajtásának megkönnyítése érdekében, továbbá jóváhagyták a konkrét tevékenységek tervét, hogy biztosítsák az alacsony dúsítású uránt tartalmazó NAÜ-üzemanyagbanknak a NAÜ biztonsági előírásaiban és védelmi útmutatásaiban szereplő alkalmazandó rendelkezésekkel összhangban történő létesítését és üzemeltetését. A technikai megállapodás előírja, hogy a tevékenységeket a jogi megállapodások aláírásától számított két éven belül, illetve 2017 szeptemberéig le kell zárni.
      Az UMP 2015 novemberében megkezdte az alacsony dúsítású uránt tartalmazó NAÜ-üzemanyagbankot majd befogadó új tároló létesítmény tervezését. A NAÜ küldöttsége 2016. február 29. és március 4. között az UMP-be látogatott, hogy ellenőrizze a tervezés előrehaladását. A NAÜ küldöttség megvizsgálta, hogy a NAÜ biztonsági előírásaiban és védelmi útmutatásaiban szereplő alkalmazandó rendelkezéseket kellően figyelembe vették-e a tervezési folyamat során. A NAÜ küldöttség vizsgálata öt technikai területre összpontosított: épületszerkezet, a biztonság elemzése, sugárvédelem, veszélyhelyzeti készültség és reagálás, valamint nukleáris biztonság. A javasolt tervezet és az alátámasztó dokumentáció átvizsgálása alapján az az általános megállapítás született, hogy a tervezet megfelelő intézkedéseket ír elő a nukleáris biztonság garantálására és a védelmi útmutatások betartására.
      Miután a tervezés lezárult és a NAÜ elvégezte annak ellenőrzését, a NAÜ és az UMP 2016 májusában partnerségi megállapodást írt alá. E megállapodás tartalmazza a NAÜ tároló létesítmény létrehozásának technikai és pénzügyi feltételeit, és ezzel az alacsony dúsítású uránt tartalmazó NAÜ-üzemanyagbank létesítése fontos mérföldkőhöz érkezett.
      A Kormányzótanács a 2016. májusi GOV/INF/2016/8 jelentésében kiemelte a már elért jelentős eredményeket. Ez egyúttal az első alapvető átfogó projekt- és pénzügyi tervet is jelenti.
      A Kormányzótanács GOV/2010/67 dokumentuma felhatalmazta a NAÜ főigazgatóját az alacsony dúsítású uránt tartalmazó NAÜ-üzemanyagbank létrehozására, és előírta, hogy a létesítés és az üzemeltetés költségeit (a humán erőforrás költségeit is) kizárólag költségvetésen kívüli, önkéntes hozzájárulásokból kell fedezni, a NAÜ rendes költségvetésére gyakorolt hatás nélkül. Ezért az alacsony dúsítású uránt tartalmazó NAÜ-üzemanyagbank projekt keretében visszatérítik a NAÜ különböző részlegeinek a technikai hozzájárulás és támogatás költségét, amelyet szolgáltatási szintre vonatkozó megállapodások révén a projektszakértők és egyéb szakemberek kapnak. 2016 márciusában véglegesítették és elfogadták ezeket a megállapodásokat, amelyek meghatározzák, hogy az egyes részlegek milyen szolgáltatásokat nyújtanak a projekt számára a projektterv (és a konkrét tevékenységek terve) végrehajtásához, valamint tartalmazzák az egyes részlegek által nyújtott támogatási szint költségeit.
      2016. április 1-jei adatok szerint több tagállam, a Bizottság, a nukleáris fenyegetést megelőző kezdeményezés és a Nukleáris Anyagok Szállításának Világintézete (WNTI) összesen mintegy 124 900 000 USD és 25 000 000 EUR támogatást ígért, ebből a NAÜ az említett időpontig 124 900 000 USD és 20 000 000 EUR hozzájárulást kapott meg. Pénzügyi hozzájárulást nyújtott a nukleáris fenyegetést megelőző kezdeményezés (50 000 000 USD), az USA (50 000 000 USD), az Egyesült Arab Emírségek (10 000 000 USD), Norvégia (5 000 000 USD), Kuvait (10 000 000 USD), a WNTI (10 000 EUR) és Kazahsztán (400 000 USD). A Bizottság 20 000 000 EUR-t adományozott alacsony dúsítású urán vásárlására az alacsony dúsítású uránt tartalmazó NAÜ-üzemanyagbank részére, és további legfeljebb 5 000 000 EUR-t irányozott elő biztonsági fejlesztések céljára. A biztonsági fejlesztésekre szánt összeg (legfeljebb 5 000 000 EUR) e melléklet tárgyát képezi.
      Az alacsony dúsítású uránt tartalmazó NAÜ-üzemanyagbank létesítésének következő fontos lépései:

                  a)

                  a NAÜ tároló létesítmény véglegesítése, beleértve az építkezés befejezését; annak megerősítése, hogy az épület és a berendezések megfelelnek a terveknek, valamint az alkalmazandó biztonsági és védelmi rendelkezéseknek;

                  b)

                  tartálykezelési programról szóló megállapodás az UMP-vel a tartályok hosszú távú biztonságának és védelmének, valamint szállításra való alkalmasságuknak a biztosítása érdekében;

                  c)

                  a létesítmény átadása;

                  d)

                  az alacsony dúsítású urán beszerzése és elszállítása a tároló létesítménybe;

                  e)

                  a működés megkezdése.

            A projekt céljai
      Hozzájárulás az alacsony dúsítású uránt tartalmazó NAÜ-üzemanyagbank létesítéséhez és biztonságos üzemeltetéséhez, különösen a magas szintű biztonság és védelem garantálásával a szállítás és a tárolás során, a NAÜ biztonsági előírásaival és védelmi útmutatásaival összhangban.
      Előnyök
      A projekt a következő előnyökkel jár:

                  a)

                  a nukleáris üzemanyaggal való ellátás biztosításának javítása biztonságos és védett módon; valamint

                  b)

                  segítségnyújtás a NAÜ részére az alacsony dúsítású urán biztonságos és védett szállításának biztosítása terén, a beszerzéstől az ellátásig, valamint az alacsony dúsítású uránt tartalmazó üzemanyagbankban való tárolás során.

            II.   A TEVÉKENYSÉGEK ISMERTETÉSE
      Az alacsony dúsítású uránt tartalmazó üzemanyagbank
      Az alacsony dúsítású uránt tartalmazó NAÜ-üzemanyagbank egyrészt a nagyjából 90 tonna alacsony dúsítású uránból álló fizikai készletet – ez egy korszerű könnyűvizes reaktor villamosenergia-termeléshez szükséges kezdeti üzemanyag-adagjának megfelelő egyszeri mennyiség (és körülbelül három utántöltésnek felel meg) –, másrészt pedig a kapcsolódó szolgáltatásokat és berendezéseket foglalja magában. A készlet a NAÜ tulajdona. Az alacsony dúsítású uránt tartalmazó NAÜ-üzemanyagbank az alacsony dúsítású uránnak egy kedvezményezett ország számára való felszabadítására vonatkozó, megkülönböztetéstől mentes feltételeknek megfelelően működik. Az említett feltételek maradéktalanul megfelelnek a NAÜ alapokmányában foglaltaknak, és azokat a NAÜ Kormányzótanácsa jóváhagyta. Az alacsony dúsítású uránt használó nukleáris létesítményeknek a NAÜ-val kötött biztosítéki megállapodás tárgyát kell képezniük, és maradéktalanul meg kell felelniük az ezen megállapodásban foglaltaknak.
      Uniós támogatás
      Az Unió különböző eszközökön keresztül kiegészítő támogatást nyújt az alacsony dúsítású uránt tartalmazó NAÜ-üzemanyagbanknak. A Stabilitási Eszközből az Unió 2011-ben már 20 000 000 EUR összegű pénzügyi hozzájárulást nyújtott az alacsony dúsítású urán beszerzéséhez.
      Ez a határozat elősegíti az alacsony dúsítású uránt tartalmazó NAÜ-üzemanyagbank védett és biztonságos üzemeltetését és irányítását. A NAÜ által előírt vonatkozó tevékenységek, amelyekhez e határozat pénzügyi hozzájárulást biztosít, a következők lehetnek:
      (1)   A 90 tonnányi alacsony dúsítású urán tárolását lehetővé tévő létesítmény biztonságos létrehozásának támogatása
      Ez a pont a projekttervben foglalt tevékenységek végrehajtásának költségeire vonatkozik, ideértve a konkrét tevékenységek 2017. évre szóló tervét, és a 2018-ban esedékes nyomonkövetési tevékenységeket. A konkrét tevékenységekre vonatkozó terv – amelyet a NAÜ, az UMP és a Kazahsztán nukleáris és energiaügyi felügyelettel és ellenőrzéssel foglalkozó bizottsága közösen hagyott jóvá – egy lista, amely ismerteti, hogy mely tevékenységek végrehajtására van szükség a létesítmények, berendezések, eljárások és gyakorlatok korszerűsítéséhez annak érdekében, hogy az alacsony dúsítású uránt tartalmazó NAÜ-üzemanyagbank létesítése, üzemeltetése és védelme, és az üzemanyag tárolása a NAÜ biztonsági előírásaiban és védelmi útmutatásaiban szereplő alkalmazandó rendelkezéseknek megfelelően történjen. A tevékenységeket több, 2012 és 2016 között lefolytatott értékelés alapján állapították meg. Az Ügynökség egy 2016 januárjában lefolytatott missziója azonosított néhány olyan külső berendezést, amelyre a jövőben szükség lesz ahhoz, hogy a tároló létesítmény a NAÜ veszélyhelyzeti készültségre és reagálásra vonatkozó előírásainak megfelelően működhessen.
      A tevékenységek közé a következők tartoznak: a védett és biztonságos üzemeltetésre, a veszélyhelyzeti készültség és reagálás és a sugárvédelem szempontjából szükséges berendezés beszerzésére, valamint a kapcsolódó képzésre vonatkozó eljárások kidolgozása; az alacsony dúsítású uránt tartalmazó NAÜ-üzemanyagbank szempontjából releváns biztonsági témákkal (pl. a nukleáris biztonsági kultúrával) kapcsolatos műhelymunka folytatása; a létesítményben folytatott vészhelyzeti gyakorlatok megfigyelése; az üzembe helyezést megelőzően annak nyomon követése és értékelése, hogy a korszerűsítés megfelel-e a NAÜ vonatkozó biztonsági előírásainak és védelmi útmutatásainak.
      A NAÜ alacsony dúsítású uránt tartalmazó tároló létesítményben az alacsony dúsítású urán csak abban az esetben kerül elhelyezésre, ha a NAÜ meggyőződött arról, hogy az alacsony dúsítású uránt tartalmazó NAÜ-üzemanyagbankot a NAÜ vonatkozó biztonsági előírásainak és védelmi útmutatásainak megfelelően hozták létre, és az megfelel az említett előírások és útmutatások alkalmazandó rendelkezéseinek. A NAÜ ezért a tervek szerint 2017 nyarán missziót küld a helyszínre, hogy megállapíthassa, hogy a befejezett épület és annak kulcsfontosságú felszerelése megfelel-e a tervezési célnak, és hogy az alkalmazandó védelmi és biztonsági előírásoknak való megfeleléshez szükséges teljes infrastruktúra rendelkezésre áll-e.
      Az elkövetkező két év során a költségvetés tartalmazza a projektterv és a konkrét tevékenységekre vonatkozó terv tervezésével, végrehajtásával, támogatásával és a vonatkozó jelentéstétellel kapcsolatos költségeket, ideértve a NAÜ emberi erőforrásaival kapcsolatos költségek fedezésére szolgáló összegeket is, hogy az alacsony dúsítású uránt tartalmazó NAÜ-üzemanyagbankra vonatkozó projekt megbízatásával összhangban ne legyen szükség a rendes költségvetési források felhasználására.
      (2)   A 90 tonnányi alacsony dúsítású urán biztonságos szállítása
      A 90 tonnányi alacsony dúsítású uránt az eladó/eladók létesítményéből/létesítményeiből szállítják majd a kazahsztáni Oskemenben található Ulba kohászati üzembe, az alacsony dúsítású uránt tartalmazó NAÜ-üzemanyagbankot befogadó létesítménybe. A különböző joghatóság alá tartozó területeken keresztüli szállítás során meg kell felelni a dokumentációra, biztosításra, tranzitengedélyre és megjelölésre vonatkozó összes követelménynek, ideértve az államok által a fizikai védelemre vonatkozóan megállapított, a NAÜ égisze alatt kidolgozott vonatkozó egyezményekben és ajánlásokban foglalt követelményeket, valamint a Nemzetközi Tengerészeti Szervezet biztonsági követelményeit is. Az alacsony dúsítású urán szállításával kapcsolatos költségek az uránt eladó fél földrajzi elhelyezkedésétől, az eladó és a kazahsztáni Ulba kohászati üzem (UMP) közötti tengeri és szárazföldi szállítási távolságtól, továbbá a szállítás lebonyolításához szükséges kikötők és határátlépések számától függnek. A költségek magukban foglalják a következőket: a műszaki jellemzők megállapítása a NAÜ tisztviselőivel és külső szakértők bevonásával; a szállítás megtervezése és felügyelete; biztosítás; a fokozottan biztonságos szállításra alkalmas tengeri hajó bérlése; konzultáció a szállítási útvonal biztonsági kockázatainak értékelése és tervezése céljából, őrizet biztosítása a tengeri szállítás alatt, a kikötőkben és a tranzithelyszíneken.
      (3)   A 90 tonnányi alacsony dúsítású urán hosszú távú tárolása
      Az alacsony dúsítású uránt a kazahsztáni Oskemenben található UMP területén lévő, erre a célra létesített tároló létesítményben tárolják majd be. Az uránt 30B típusú tartályokban fogják tárolni. A NAÜ nevében a létesítmény üzemeltetője felel az alacsony dúsítású urán tárolásáért és védelméért, a NAÜ biztonsági előírásait és védelmi útmutatásait betartva. Ez a feladat magában foglalja a 30B típusú, az alacsony dúsítású urán fizikailag védett és biztonságos tárolását lehetővé tévő tartályok megvásárlását. A biztonsági tanulmányok szerint ezek a tartályok 50 éven keresztüli biztonságos tárolásra alkalmasak. A biztonságosságon túl a tartályok általános kialakítása és falvastagságuk fizikai védelmet biztosítás a szabotázzsal és a lopással szemben is.
      Az alacsony dúsítású urán hosszú távú tárolása során az egyik legfontosabb feladatot a tartályok ellenőrzése jelenti: rutinszerű vizsgálatokkal kell ellenőrizni, igazolni, és újból hitelesíteni, hogy a tárolásra használt 30B típusú tartályok megfelelnek-e az ISO 7195 szabványnak, és alkalmasak-e a tagállamokba való szállításra. Ehhez biztosítani kell, hogy a tartályok újbóli hitelesítését arra felhatalmazott felügyelők végezzék, és az UMP személyzetének segítenie kell a vonatkozó tesztek elvégzését.
      Az alacsony dúsítású urán hosszú távú tárolása során ezen túlmenően a NAÜ rutinszerű és eseti nyomonkövetési tevékenységet folytat, többek között annak révén, hogy felülvizsgálja és hitelesíti az UMP-től kapott éves jelentéseket. Ez magában foglalja azt is, hogy a NAÜ és az UMP képviselői évente üléseznek az alacsony dúsítású uránt tartalmazó NAÜ-üzemanyagbankkal kapcsolatos tevékenységek biztonságának felülvizsgálata céljából, és a NAÜ más jellegű missziókat is küld a helyszínre, hogy meggyőződjenek arról, hogy az alacsony dúsítású uránt tartalmazó NAÜ-üzemanyagbank továbbra is megfelel a biztonsági előírásaiban és védelmi útmutatásaiban foglalt releváns rendelkezéseknek.
      Ez a pont egy ötéves időszakra vonatkozik.
      III.   A VÉGREHAJTÁS IDŐTARTAMA
      A projekt végrehajtásának becsült időtartama 60 hónap, ami a 3. cikkben említett finanszírozási megállapodás aláírásával veszi kezdetét.
      IV.   KEDVEZMÉNYEZETTEK
      Az e határozatban foglalt projekt kedvezményezettjei az alacsony dúsítású uránt tartalmazó NAÜ-üzemanyagbank szolgáltatásait igénybe vevő, támogatásra jogosult azon kedvezményezett államok, amelyek teljesítik a NAÜ Kormányzótanácsa által az alacsony dúsítású uránt tartalmazó üzemanyagbankhoz való hozzáférés tekintetében megállapított feltételeket.
      V.   VÉGREHAJTÓ SZERV
      A projekt technikai végrehajtása a NAÜ feladata, az Ügynökség ezt a feladatát a főképviselő felügyelete mellett látja el. A projektet közvetlenül a NAÜ személyzete hajtja végre, más nemzeti nukleáris hatóságok szakértőivel és a szerződő felekkel közösen. Szerződő felek esetén az áruk, építési beruházások vagy szolgáltatások e határozat keretében való, NAÜ általi beszerzését a Bizottság és a NAÜ között kötendő finanszírozási megállapodásban foglaltak szerint kell megvalósítani.
      VI.   JELENTÉSTÉTEL
      A végrehajtó szerv:

                  a)

                  rendszeresen jelentést készít a projekt végrehajtásáról;

                  b)

                  végső jelentést készít legkésőbb két hónappal a projekt végrehajtásának lezárását követően.

            A jelentéseket a főképviselőnek kell benyújtani.


title: 2010/796/KKBP: A Politikai és Biztonsági Bizottság EUPOL COPPS/1/2010 határozata ( 2010. december 21. ) az Európai Unió palesztin területeken folytatott rendőri missziója (EUPOL COPPS) misszióvezetője megbízatásának meghosszabbításáról

text:
               22.12.2010

               HU

               Az Európai Unió Hivatalos Lapja

               L 338/49

         A POLITIKAI ÉS BIZTONSÁGI BIZOTTSÁG EUPOL COPPS/1/2010 HATÁROZATA
   (2010. december 21.)
   az Európai Unió palesztin területeken folytatott rendőri missziója (EUPOL COPPS) misszióvezetője megbízatásának meghosszabbításáról
   (2010/796/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió palesztin területeken folytatott rendőri missziójáról (EUPOL COPPS) szóló, 2010. december 17-i 2010/784/KKBP (1) tanácsi határozatra és különösen annak 10. cikke (1) bekezdésére,
   mivel:

               (1)

               A 2010/784/KKBP határozat 10. cikke (1) bekezdésének értelmében a Politikai és Biztonsági Bizottság a Szerződés 38. cikkének megfelelően felhatalmazást kap arra, hogy az EUPOL COPPS politikai ellenőrzése és stratégiai irányítása céljából meghozza a megfelelő határozatokat, beleértve különösen a misszióvezető kinevezésére vonatkozó határozatot.

               (2)

               Az Unió külügyi és biztonságpolitikai főképviselője azt javasolta, hogy hosszabbítsák meg Henrik MALMQUIST EUPOL COPPS misszióvezetői megbízatását,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság a 2011. január 1-jétől2011. december 31-ig tartó időszakra meghosszabbítja Henrik MALMQUIST-nak, az Európai Unió palesztin területeken folytatott rendőri missziójának (EUPOL COPPS) misszióvezetői megbízatását.
   2. cikk
   Ez a határozat az elfogadásának napján lép hatályba.
   A határozatot 2011. december 31-ig kell alkalmazni.

      Kelt Brüsszelben, 2010. december 21-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 335., 2010.12.18., 60. o.


title: 2004/600/EK: A Bizottság határozata (2004. augusztus 4.) az Ausztráliából, a Kínai Népköztársaságból és Pakisztánból származó polietilén-tereftalát behozatalára vonatkozó dömpingellenes eljárás keretében felajánlott kötelezettségvállalások elfogadásáról

text:
               19.8.2004

               HU

               Az Európai Unió Hivatalos Lapja

               L 271/38

      A BIZOTTSÁG HATÁROZATA

   (2004. augusztus 4.)
   az Ausztráliából, a Kínai Népköztársaságból és Pakisztánból származó polietilén-tereftalát behozatalára vonatkozó dömpingellenes eljárás keretében felajánlott kötelezettségvállalások elfogadásáról
   (2004/600/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre (1) (a továbbiakban: az alaprendelet) és különösen annak 8. cikkére,
   a tanácsadó bizottsággal folytatott konzultációt követően,
   mivel:
   A.   ELJÁRÁS

               (1)

               2004. február 19-én a Bizottság a 306/2004/EK (2) rendelettel (az ideiglenes rendelet) ideiglenes dömpingellenes vámot vetett ki az Ausztráliából, a Kínai Népköztársaságból és Pakisztánból származó polietlién-tereftalát (a továbbiakban: PET, illetve az érintett termék) a Közösségbe érkező behozatalaira.

               (2)

               Az ideiglenes dömpingellenes intézkedések elfogadását követően a Bizottság folytatta a dömping, a károkozás és a közösségi érdek vizsgálatát. A vizsgálat végleges megállapításait és következtetéseit az Ausztráliából, a Kínai Népköztársaságból és Pakisztánból származó PET behozatalára végleges dömpingellenes vámok kivetéséről szóló 1467/2004/EK (3) tanácsi rendelet (a végleges rendelet) tartalmazza.

               (3)

               A vizsgálat megerősítette az érintett termék Ausztráliából, a Kínai Népköztársaságból és Pakisztánból származó behozatalához kapcsolódó káros dömpingre vonatkozó ideiglenes megállapításokat.

         B.   KÖTELEZETTSÉGVÁLLALÁS

               (4)

               Az ideiglenes dömpingellenes intézkedések elfogadását követően az egyik ausztráliai együttműködő exportáló termelő (Leading Synthetics Pty Ltd) az alaprendelet 8. cikke (1) bekezdésének megfelelően az árra vonatkozó kötelezettségvállalást ajánlott fel. Ebben a kötelezettségvállalásban az említett exportáló termelő felajánlotta, hogy az érintett terméket a dömping káros hatásának megszüntetéséhez elegendő vagy annál magasabb áron értékesíti.

               (5)

               A vállalat ezenkívül a Közösségbe irányuló kiviteleiről rendszeres és részletes információkat szolgáltat a Bizottságnak, ami által a Bizottság hatékonyan nyomon tudja követni a kötelezettségvállalás teljesítését. Emellett a vállalat olyan értékesítési szerkezettel rendelkezik, hogy a Bizottság megítélése szerint a kötelezettségvállalás kijátszásának kockázata korlátozott.

               (6)

               Ezt tekintetbe véve a kötelezettségvállalás elfogadható.

               (7)

               Annak érdekében, hogy lehetővé tegyék a Bizottság számára, hogy hatékonyan ellenőrizze a kötelezettségvállalás betartását a vállalat által, amikor az érintett vámhatóságnak bemutatják a szabad forgalomba bocsátás iránti kérelmet a kötelezettségvállalás alapján, a vám alóli mentesség a legalább a 1467/2004/EK tanácsi rendelet 2. mellékletében felsorolt információkat tartalmazó kereskedelmi számla bemutatásától függ. Az információk megadására ezen a szinten azért is szükség van, hogy lehetővé tegye, hogy a vámhatóságok kellő pontossággal megbizonyosodjanak a szállítmány megfeleléséről a kereskedelmi okmányoknak. Amennyiben nem nyújtanak be ilyen számlát, vagy az nem felel meg a vámon bemutatott terméknek, a dömpingellenes vám megfelelő összegét meg kell fizetni.

               (8)

               A kötelezettségvállalás megszegése, visszavonása, illetve megszegésének gyanúja esetén az alaprendelet 8. cikkének (9) és (10) bekezdése alapján dömpingellenes vámot lehet kivetni,

         ELFOGADTA EZT A HATÁROZATOT:
   1. cikk
   Az Ausztráliából, a Kínai Népköztársaságból és Pakisztánból származó polietilén-tereftalát behozatalára vonatkozó jelenlegi dömpingellenes eljárás keretében az alább említett exportáló termelő által felajánlott kötelezettségvállalást elfogadják.

               Ország

               Gyártó

               Kiegészítő TARIC-kód

               Ausztrália

               Leading Synthetics Pty Ltd

               A503

         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Ez a határozat teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2004. augusztus 4-én.

            a Bizottság részéről

         Pascal LAMY

            a Bizottság tagja

      (1)  HL L 56., 1996.3.6., 1. o. A legutóbb a 461/2004/EK rendelettel (HL L 77., 2004.3.13., 12. o.) módosított rendelet.

      (2)  HL L 52., 2004.2.21., 5. o.

      (3)  Lásd ennek a Hivatalos Lapnak az 1. oldalát.


title: 2010/233/: A Bizottság határozata ( 2010. április 26. ) az európai szerződési jog közös referenciakeretének szakértői csoportja létrehozásáról

text:
               27.4.2010

               HU

               Az Európai Unió Hivatalos Lapja

               L 105/109

         A BIZOTTSÁG HATÁROZATA
   (2010. április 26.)
   az európai szerződési jog közös referenciakeretének szakértői csoportja létrehozásáról
   (2010/233/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               1999 októberében a tamperei Európai Tanács felkérte a Bizottságot arra, hogy tanulmányozza a polgári anyagi jog területén a jogharmonizáció iránt mutatkozó igényeket.

               (2)

               A Bizottság 2001-ben az európai szerződési jogról szóló közleményt (1) adott ki azzal a céllal, hogy konzultációs folyamatot kezdeményezzen a szerződési jog terén tapasztalható esetleges problémákról és lehetséges fellépésekről; a közleményre érkezett válaszokból egyértelmű konszenzus körvonalazódott azzal kapcsolatban, hogy az egységes jogalkalmazás és a belső piac zavartalan működésének biztosítása érdekében javítani kell a meglévő uniós szerződési jog egységességét.

               (3)

               2003-ban a Bizottság „Koherensebb európai szerződési jog” címmel cselekvési tervet (2) tett közzé, amelyben közös referenciakeret létrehozásával javasolta javítani az uniós szerződési jogi jogalkotás minőségét és koherenciáját. A közös referenciakeret alapelveket, fogalommeghatározásokat és mintaszabályokat tartalmazó, nem kötelező jellegű referenciaeszközt képezne, amelyre a szerződési jog területén már meglévő uniós jogszabályok felülvizsgálata és az új jogszabályok előkészítése során támaszkodhatna az Unió.

               (4)

               Előkészítő intézkedésként 2005-ben a Bizottság a 6. kutatási keretprogramban ösztöndíj formájában finanszírozást biztosított európai kutatók egy hálózata számára részletes jogi kutatás elvégzésére; e kutatómunka eredményeként született meg a közös referenciakeret kutatói tervezete (a továbbiakban: közös referenciakeret-tervezet).

               (5)

               A 2010 és 2014 közötti időszakra szóló Stockholmi Program felkéri a Bizottságot, hogy terjesszen elő javaslatot az európai szerződési jog közös referenciakeretére, amely a jogalkotók által – a nagyobb koherencia és a jogalkotási folyamat minőségének javítása érdekében – uniós szinten használandó alapelvek, fogalommeghatározások és mintaszabályok nem kötelező gyűjteménye kell, hogy legyen.

               (6)

               Az intelligens, fenntartható és inkluzív növekedésről szóló Európa 2020 stratégia (3) elismeri azt az igényt, hogy a vállalkozások és a fogyasztók számára egyszerűbbé és kevésbé költségessé kell tenni a szerződéskötést más uniós tagállamokban működő partnerekkel, többek között egy nem kötelezően alkalmazandó európai szerződési jog felé tett lépések által.

               (7)

               Ezért létre kell hozni egy szakértői csoportot a polgári jog, azon belül a szerződési jog területén, és meg kell határozni annak feladatait és felépítését.

               (8)

               A csoportnak segítenie kell a Bizottságot az európai szerződési jog közös referenciakeretéről szóló javaslat kialakításában, beleértve a fogyasztói és üzleti szerződési jogot, kiindulópontként használva a közös referenciakeret-tervezetet, és figyelembe véve az e területen folytatott más kutatásokat és az európai uniós joganyagot. Ezen belül a csoportnak segítenie kell a Bizottságot a közös referenciakeret-tervezet szerződési jogot közvetlenül vagy közvetetten érintő részeinek kiválasztásában, a kiválasztott részek átszerkesztésében, felülvizsgálatában és kiegészítésében.

               (9)

               A csoportnak magas fokon képzett, a polgári jog és különösen a szerződési jog területén jártas szakértőkből kell állnia, akiket személyükben neveznek ki.

               (10)

               A 2001/844/EK, ESZAK, Euratom bizottsági határozat (4) mellékletében megállapított bizottsági biztonsági szabályok sérelme nélkül meg kell határozni azokat a szabályokat, amelyek szerint a tagok információkat hozhatnak nyilvánosságra.

               (11)

               A csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (5) megfelelően kell feldolgozni.

               (12)

               E határozat alkalmazását helyénvaló határidőhöz kötni. A Bizottság a megfelelő időben megvizsgálja majd a meghosszabbítás célszerűségét,

         A KÖVETKEZŐKÉPPEN HATÁROZOTT:
   1. cikk
   Az európai szerződési jog közös referenciakeretének szakértői csoportja
   E határozat létrehozza „az európai szerződési jog közös referenciakeretének szakértői csoportját” (a továbbiakban: a csoport).
   2. cikk
   Feladatkör
   A csoport feladata, hogy segítse a Bizottságot az európai szerződési jog közös referenciakeretéről szóló javaslat kialakításában, beleértve a fogyasztói és üzleti szerződési jogot, különös tekintettel a következőkre:

               a)

               a közös referenciakeret-tervezet szerződési jogot közvetlenül vagy közvetetten érintő részeinek kiválasztása; valamint

               b)

               a közös referenciakeret-tervezet kiválasztott részeinek átszerkesztése, felülvizsgálata és kiegészítése, figyelembe véve az e területen folytatott más kutatásokat és az európai uniós joganyagot is.

         3. cikk
   Konzultáció
   A Bizottság az európai szerződési jog referenciakeretére vonatkozó javaslat előkészítésével kapcsolatos bármely kérdésben kikérheti a csoport véleményét.
   4. cikk
   Tagság – Kinevezés
   (1)   A csoport legfeljebb 20 tagból áll.
   (2)   A csoport tagjait a Jogérvényesülés, Szabadság és Biztonság Főigazgatóságának főigazgatója nevezi ki a polgári jog és különösen a szerződési jog területén kimagasló jártassággal rendelkező szakértők köréből. A tagok kinevezése során lehetőség szerint biztosítani kell a szakterület, földrajzi hovatartozás és nemek szerinti megfelelő egyensúlyt.
   (3)   A tagokat személyes minőségükben nevezik ki, és azok függetlenül, a közérdek szolgálatában járnak el.
   (4)   A csoport tagjai az alábbi kategóriák közül kerülnek ki:

               —

               a tudományos és kutatási intézményekben, felsőoktatásban dolgozó szakértők,

               —

               gyakorló jogászok,

               —

               a civil társadalmat képviselő szakértők.

         (5)   A csoport tagjainak megbízatása 2012. április 26-ig tart.
   (6)   A tagok csak a Bizottság hozzájárulásával jelölhetnek ki maguk helyett másik tagot.
   (7)   A szakértői csoport tevékenységéhez érdemben hozzájárulni többé nem tudó, illetve a tisztségéről lemondó, vagy az e cikk (3) bekezdésében vagy a Szerződés 339. cikkében előírt feltételeket nem teljesítő tag helyére annak hivatali idejének hátralevő részére új tag nevezhető ki.
   (8)   A tagok írásban vállalják, hogy a közérdek szolgálatában járnak el, és nyilatkozatot tesznek a pártatlanságukat kérdésessé tevő érdekeltségeikről, illetve azok hiányáról.
   (9)   A tagok nevét közzéteszik a Bizottság szakértői csoportjainak nyilvántartásában és A Jogérvényesülés, Szabadság és Biztonság Főigazgatóságának honlapján. A tagok nevének rögzítését, feldolgozását és közzétételét a 45/2001/EK rendeletnek megfelelően kell végrehajtani.
   (10)   Azok a tagok, akik nem kívánják nevük közzétételét, eltérést kérhetnek e szabály alól. A kérés akkor tekintendő indokoltnak, ha a közzététel veszélyeztetné az illető tag biztonságát vagy feddhetetlenségét, vagy indokolatlanul sértené magánélethez fűződő jogait.
   5. cikk
   Működés
   (1)   A csoport elnöki tisztét a Bizottság tölti be.
   (2)   A csoport a Bizottság egyetértésével alcsoportokat hozhat létre konkrét kérdések megvizsgálására; az alcsoportok működésének feltételeit a csoport határozza meg. Az alcsoportokat megbízatásuk teljesítése után késedelem nélkül fel kell oszlatni.
   (3)   A Bizottság képviselője a csoport vagy az alcsoport tanácskozásaira a csoporthoz nem tartozó, a soros napirendi kérdésekben kiemelt jártassággal rendelkező szakértőket vagy megfigyelőket hívhat meg, különösen az Európai Parlamenttől vagy a Tanácstól, amennyiben ez hasznos és/vagy szükséges.
   (4)   A munkacsoport vagy valamely alcsoport munkájában való részvétel során szerzett olyan információk, amelyek a Bizottság megítélése szerint bizalmas kérdéseket érintenek, nem terjeszthetők.
   (5)   A csoport és alcsoportjai a Bizottság által megállapított eljárásoknak és ütemezésnek megfelelően, rendszerint a Bizottság épületeiben üléseznek. A titkársági feladatok ellátásáról a Bizottság gondoskodik. A csoport és alcsoportjai ülésein részt vehetnek a Bizottság más olyan tisztviselői is, akiket érintenek a megbeszélések.
   (6)   A csoport a Bizottság által elfogadott, a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   (7)   A Bizottság a kérdéses dokumentum eredeti nyelvén közzéteheti a csoport által készített összefoglalót, következtetést, részleges következtetést vagy munkadokumentumot.
   6. cikk
   Az ülésekkel kapcsolatos kiadások
   (1)   A csoport tevékenységeiben részt vevők nem részesülnek díjazásban szolgálataikért.
   (2)   A Bizottság a külső szakértők költségtérítéséről szóló szabályainak megfelelően megtéríti a tagok a csoport tevékenységével összefüggésben felmerülő utazási és – adott esetben – ellátási költségeit.
   (3)   Az ülésekkel kapcsolatos kiadásokat azon éves költségvetés keretein belül kell visszatéríteni, amelyet a Bizottság felelős szolgálatai a csoport tevékenységére különítettek el.
   7. cikk
   Időbeli hatály
   Ez a határozat 2012. április 26-ig alkalmazandó.

      Kelt Brüsszelben, 2010. április 26-án.

            a Bizottság részéről

            az elnök

         José Manuel BARROSO

      (1)  HL C 255., 2001.9.13., 1. o.

      (2)  HL C 63., 2003.3.15., 1. o.

      (3)  COM(2010) 2020 végleges, 23. o.

      (4)  HL L 317., 2001.12.3., 1. o.

      (5)  HL L 8., 2001.1.12., 1. o.


title: 2005/206/EK: A Tanács határozata (2005. február 28.) az egyrészről az Európai Közösség és tagállamai, másrészről a Dél-afrikai Köztársaság közötti kereskedelmi, fejlesztési és együttműködési megállapodás kiegészítő jegyzőkönyvének aláírásáról és ideiglenes alkalmazásáról a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembe vétele céljából

text:
               15.3.2005

               HU

               Az Európai Unió Hivatalos Lapja

               L 68/32

         A TANÁCS HATÁROZATA
   (2005. február 28.)
   az egyrészről az Európai Közösség és tagállamai, másrészről a Dél-afrikai Köztársaság közötti kereskedelmi, fejlesztési és együttműködési megállapodás kiegészítő jegyzőkönyvének aláírásáról és ideiglenes alkalmazásáról a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembe vétele céljából
   (2005/206/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 310. cikkére, összefüggésben a 300. cikk (2) bekezdése első albekezdésének második mondatával,
   tekintettel a 2003-as csatlakozási okmányra és különösen annak 6. cikke (2) bekezdésére,
   tekintettel a Bizottság javaslatára,
   mivel:

               (1)

               2004. április 26-án a Tanács az Európai Közösség és tagállamai nevében felhatalmazta a Bizottságot, hogy tárgyalásokat folytasson Dél-Afrikával az egyrészről az Európai Közösség és tagállamai, másrészről a Dél-afrikai Köztársaság között létrejött kereskedelmi, fejlesztési és együttműködési megállapodás kiegészítő jegyzőkönyvéről (1) a tíz új tagállam Európai Unióhoz történő csatlakozásának figyelembe vétele érdekében.

               (2)

               E tárgyalások a Bizottság megelégedésére zárultak.

               (3)

               A Dél-afrikai Köztársasággal megtárgyalt jegyzőkönyv 10. cikkének (2) bekezdése rendelkezik a jegyzőkönyv hatálybalépés előtti ideiglenes alkalmazásáról.

               (4)

               A jegyzőkönyvet, figyelemmel annak megkötésére, a Közösség nevében alá kell írni, és ideiglenesen alkalmazni kell,

         A KÖVETKEZŐKÉPPEN HATÁROZOTT:
   1. cikk
   A Tanács elnöke felhatalmazást kap, hogy kijelölje a Közösség és annak tagállamai nevében, az egyrészről az Európai Közösségek és azok tagállamai, másrészről a Dél-afrikai Köztársaság közötti kereskedelmi, fejlesztési és együttműködési megállapodás kiegészítő jegyzőkönyvének aláírására jogosult személy(eke)t, a Ciprusi Köztársaság, a Cseh Köztársaság, az Észt Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovák Köztársaság és a Szlovén Köztársaság Európai Unióhoz történő csatlakozásának figyelembevétele céljából.
   A kiegészítő jegyzőkönyv szövegét csatolták e határozathoz.
   2. cikk
   A kiegészítő jegyzőkönyvet, figyelemmel annak megkötésére, ideiglenesen alkalmazni kell.

      Kelt Brüsszelben, 2005. február 28-án.

            a Tanács részéről

            az elnök

         F. BODEN

      (1)  HL L 127., 2004.4.29., 109. o.
   KIEGÉSZÍTŐ JEGYZŐKÖNYV
   az egyrészről az Európai Közösség és tagállama, másrészről a Dél-afrikai Köztársaság közötti kereskedelemi, fejlesztési és együttműködési megállapodás kiegészítő jegyzőkönyvének aláírásáról és ideiglenes alkalmazásáról a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásának figyelembe vétele céljából

               A BELGA KIRÁLYSÁG,

               A CSEH KÖZTÁRSASÁG,

               A DÁN KIRÁLYSÁG,

               A NÉMETORSZÁGI SZÖVETSÉGI KÖZTÁRSASÁG,

               AZ ÉSZT KÖZTÁRSASÁG,

               A GÖRÖG KÖZTÁRSASÁG,

               A SPANYOL KIRÁLYSÁG,

               A FRANCIA KÖZTÁRSASÁG,

               ÍRORSZÁG,

               AZ OLASZ KÖZTÁRSASÁG,

               A CIPRUSI KÖZTÁRSASÁG,

               A LETT KÖZTÁRSASÁG,

               A LITVÁN KÖZTÁRSASÁG,

               A LUXEMBURGI NAGYHERCEGSÉG,

               A MAGYAR KÖZTÁRSASÁG,

               A MÁLTAI KÖZTÁRSASÁG,

               A HOLLAND KIRÁLYSÁG,

               AZ OSZTRÁK KÖZTÁRSASÁG,

               A LENGYEL KÖZTÁRSASÁG,

               A PORTUGÁL KÖZTÁRSASÁG,

               A SZLOVÉN KÖZTÁRSASÁG,

               A SZLOVÁK KÖZTÁRSASÁG,

               A FINN KÖZTÁRSASÁG,

               A SVÉD KIRÁLYSÁG,

               NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,

         a továbbiakban: „tagállamok”, akiket az Európai Unió Tanácsa képvisel
   és
   az EURÓPAI KÖZÖSSÉG,
   (a továbbiakban: „Közösség”),
   valamint
   a DÉL-AFRIKAI KÖZTÁRSASÁG
   (a továbbiakban együttesen: „a Szerződő felek”),
   MIVEL az egyrészt az Európai Közösség és tagállamai, másrészt a Dél-afrikai Köztársaság közötti kereskedelemi, fejlesztési és együttműködési megállapodást 1999. október 11-én Pretoriában aláírták és az 2004. május 1-jén hatályba lépett (a továbbiakban „TDCA”);
   MIVEL a Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság Európai Unióhoz történő csatlakozásáról szóló szerződést 2003. április 16-án Athénban aláírták, és az 2004. május 1-jén hatályba lépett;
   MIVEL a 2003-as csatlakozási okmány 6. cikkének (2) bekezdése szerint az új Szerződő Feleknek a TDCA-hoz történő csatlakozásáról e megállapodást kiegészítő jegyzőkönyv megkötésével kell megállapodni,
   A KÖVETKEZŐKBEN ÁLLAPODTAK MEG:
   1. cikk
   A Cseh Köztársaság, az Észt Köztársaság, a Ciprusi Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Lengyel Köztársaság, a Szlovén Köztársaság és a Szlovák Köztársaság (a továbbiakban „az új tagállamok”) Szerződő Feleivé válnak a TDCA-nak, és a Közösség más tagállamaihoz hasonló módon, elfogadják és tudomásul veszik a megállapodás, valamint az ahhoz fűzött mellékletek, jegyzőkönyvek és nyilatkozatok szövegét.
   I.   FEJEZET
   A TDCA SZÖVEGÉNEK MÓDOSÍTÁSAI, MELLÉKLETEIT ÉS JEGYZŐKÖNYVEIT IS BELEÉRTVE
   2. cikk
   Nyelvek és eredeti példányok
   A TDCA 108. cikke helyébe az alábbi szöveg lép:

      „108. cikk
      E megállapodás két-két eredetei példányban készül angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, szlovák, szlovén és svéd nyelveken, valamint a Dél-afrikai Köztársaság hivatalos nyelvein, az angol kivételével, azaz sepedi, sesotho, setswana, siSwati, tshivenda, xitsonga, afrikaans, isiNdebele, isiXhosa és isiZulu nyelveken, és amely szövegek mindegyike egyaránt hiteles.”

   3. cikk
   Vámkontingens
   A TDCA I. mellékletének 6. jegyzékében feltüntetett „global prepared fruit” és „global mixed prepared fruit” esetében a vámkontingenseket 1 225 tonnára, illetve 340 tonnára emelik.
   4. cikk
   Származási szabályok
   A TDCA 1. jegyzőkönyve a következőképpen módosul:

               1.

               A 16. cikk (4) bekezdése helyébe a következő szöveg lép:
               „(4)   A visszamenőleges hatállyal kiadott EUR.1 szállítási bizonyítványokon az alábbi megjegyzések valamelyikét kell feltüntetni:

                           ES

                           »EXPEDIDO A POSTERIORI”

                           CS

                           »VYSTAVENO DODATEČNĚ”

                           DA

                           »UDSTEDT EFTERFØLGENDE”

                           DE

                           »NACHTRÄGLICH AUSGESTELLT”

                           ET

                           »TAGANTJÄRELE VÄLJA ANTUD”

                           EL

                           »ΕΚΔΟΘΕΝ ΕΚ ΤΩΝ ΥΣΤΕΡΩΝ”

                           EN

                           »ISSUED RETROSPECTIVELY”

                           FR

                           »DÉLIVRÉ A POSTERIORI”

                           IT

                           »RILASCIATO A POSTERIORI”

                           LV

                           »IZSNIEGTS RETROSPEKTĪVI”

                           LT

                           »RETROSPEKTYVUSIS IŠDAVIMAS”

                           HU

                           »KIADVA VISSZAMENŐLEGES HATÁLLYAL”

                           MT

                           »MAĦRUĠ RETROSPETTIVAMENT”

                           NL

                           »AFGEGEVEN A POSTERIORI”

                           PL

                           »WYSTAWIONE RETROSPEKTYWNIE”

                           PT

                           »EMITIDO A POSTERIORI”

                           SL

                           »IZDANO NAKNADNO”

                           SK

                           »VYDANÉ DODATOČNE”

                           FI

                           »ANNETTU JÄLKIKÄTEEN”

                           SV

                           »UTFÄRDAT I EFTERHAND””

                     ;

               2.

               A 17. cikk (2) bekezdése helyébe a következő szöveg lép:
               „(2)   Az így kiállított másodlaton a következő szavak valamelyikét kell feltüntetni:

                           ES

                           »DUPLICADO”

                           CS

                           »DUPLIKÁT”

                           DA

                           »DUPLIKAT”

                           DE

                           »DUPLIKAT”

                           ET

                           »DUPLIKAAT”

                           EL

                           »ΑΝΤΙΓΡΑΦΟ”

                           EN

                           »DUPLICATE”

                           FR

                           »DUPLICATA”

                           IT

                           »DUPLICATO”

                           LV

                           »DUBLIKĀTS”

                           LT

                           »DUBLIKATAS”

                           HU

                           »MÁSODLAT”

                           MT

                           »DUPLIKAT”

                           NL

                           »DUPLICAAT”

                           PL

                           »DUPLIKAT”

                           PT

                           »SEGUNDA VIA”

                           SL

                           »DVOJNIK”

                           SK

                           »DUPLIKÁT”

                           FI

                           »KAKSOISKAPPALE”

                           SV

                           »DUPLIKAT””

               3.

               A IV. mellékletet helyébe a következő szöveg lép:

                  „IV. MELLÉKLET
                  SZÁMLANYILATKOZAT
                  A számlanyilatkozatot, amelynek szövege az alábbiakban szerepel, a lábjegyzetekkel összhangban kell kitölteni. A lábjegyzeteket azonban nem kell megismételni.
                  Spanyol változat
                  El exportador de los productos incluidos en el presente documento [autorización aduanera no … (1).] declara que, salvo indicación en sentido contrario, estos productos gozan de un origen preferencial. … (2).
                  Cseh változat
                  Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených, mají tyto výrobky preferenční původ v … (2).
                  Dán változat
                  Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).
                  Német változat
                  Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anders angegeben, präferenzbegünstigte … (2) Ursprungswaren sind.
                  Észt változat
                  Käesoleva dokumendiga hõlmatud toodete eksportija (tolliameti kinnitus nr. … (1)) deklareerib, et need tooted on … (2) sooduspäritoluga, välja arvatud juhul kui on selgelt näidatud teisiti.
                  Görög változat
                  Ο εξαγωγέας των προϊόντων που καλύπτονται από το παρόν έγγραφο [άδεια τελωνείου υπ'αριθ … (1)] δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).
                  Angol változat
                  The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.
                  Francia változat
                  L’exportateur des produits couverts par le présent document [autorisation douanière no … (1)] déclare que, sauf indication claire du contraire, ces produits ont l’origine préférentielle … (2).
                  Olasz változat
                  L’esportatore delle merci contemplate nel presente documento [autorizzazione doganale n. … (1)] dichiara che, salvo indicazione contraria, le merci sono di origine preferenziale … (2).
                  Lett változat
                  To produktu eksportētājs, kuri ietverti šajā dokumentā (muitas atļauja Nr. … (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme no … (2).
                  Litván változat
                  Šiame dokumente išvardintų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.
                  Magyar változat
                  A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő jelzés hianyában az áruk kedvezményes … (2) származásúak.
                  Máltai változat
                  L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).
                  Holland változat
                  De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële … oorsprong zijn (2).
                  Lengyel változat
                  Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.
                  Portugál változat
                  O abaixo-assinado, exportador dos produtos abrangidos pelo presente documento [autorização aduaneira n.o … (1)], declara que, salvo indicação expressa em contrário, estes produtos são de origem preferencial … (2).
                  Szlovák változat
                  Izvoznik blaga, zajetega s tem dokumentom (pooblastilo carinskih organov št … (1)) izjavlja, da, razen če ni drugače jasno navedeno, ima to blago preferencialno … (2) poreklo.
                  Szlovén változat
                  Vývozca výrobkov uvedených v tomto dokumente (číslo povolenia … (1)) vyhlasuje, že okrem zreteľne označených, majú tieto výrobky preferenčný pôvod v … (2).
                  Finn változat
                  Tässä asiakirjassa mainittujen tuotteiden viejä (tullin lupa n:o … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … alkuperätuotteita (2).
                  Svéd változat
                  Exportören av de varor som omfattas av detta dokument (tullmyndighetens tillstånd nr … (1)) försäkrar att dessa varor, om inte annat tydligt markerats, har förmånsberättigande … ursprung (2).
                  Dél-afrikai változatok
                  Bagwebi ba go romela ntle ditöweletöwa töeo di akaretöwago ke tokumente ye (Nomoro ya ditöwantle ya tumelelo … (1)) ba ipolela gore ntle le moo go laeditöwego, ditöweletöwa töe ke töa go töwa (2) ka tlhago.
                  Moromelli wa sehlahiswa ya sireleditsweng ke tokomane ena (tumello ya thepa naheng No … (1)) e hlalosa hore, ka ntle ha eba ho hlalositswe ka tsela e nngwe ka nepo, dihlahiswa tsena ke tsa … tshimoloho e kgethilweng (2).
                  Moromelantle wa dikuno tse di tlhagelelang mo lokwalong le (lokwalo lwa tumelelo ya kgethiso No … (1)) o tlhomamisa gore, ntle le fa go tlhagisitsweng ka mokgwa mongwe, dikuno tse ke tsa … dinaga tse di thokegang (2).
                  Umtfumeli ngaphandle walemikhicito lebalwe kulomculu (ngeligunya lalokutfunyelwa ngaphandle Nombolo … (1)) lophakamisa kutsi, ngaphandle kwalapho lekuboniswe khona ngalokucacile, lemikhicito … ngeyendzabuko lebonelelwako (2).
                  Muvhambadzi wa zwibveledzwa mashangoni a nnda, (zwibveledzwa) zwine zwa vha zwo ambiwaho kha ili linwalo (linwalo la u nea maanda la mithelo ya zwitundwannda kana zwirumelwannda la vhu … (1)), li khou buletshedza uri, nga nnda ha musi zwo ambiwa nga inwe ndila-vho, zwibveledzwa hezwi ndi zwa … vhubwo hune ha khou funeseswa kana u takaleleswa (2).
                  Muxavisela-vambe wa swikumiwa leswi nga eka tsalwa leri (Xibalo xa switundziwa xa Nomboro … (1)) u boxa leswaku, handle ka laha swi kombisiweke, swikumiwa leswi i swa ntiyiso swa xilaveko xa le henhla swinene (2).
                  Die uitvoerder van die produkte gedek deur hierdie dokument (doeanemagtiging No … (1)) verklaar dat, uitgesonderd waar andersins duidelik aangedui, hierdie produkte van … voorkeuroorsprong (2) is.
                  Umthumelli-phandle wemikhiqizo ebalwe kilencwadi (inomboro … (1) egunyaza imikhiqizo ephumako) ubeka uthi, ngaphandle kobana kutjengiswe ngendlela ethileko butjhatjhalazi, lemikhiqizo ine … mwelaphi enconyiswako (2).
                  Umthumeli weempahla ngaphandle kwelizwe wemveliso equkwa lolu xwebhu (iirhafu zempahla zesigunyaziso Nombolo … (1)) ubhengeza ukuthi, ngaphandle kwalapho kuboniswe ngokucacileyo, ezi mveliso … zezemvelaphi eyamkelekileyo kunezinye (2).
                  Umthumeli wempahla ebhaliwe kulo mqulu iNombolo … yokugunyaza yentela yempahla … (1) uyamemezela ukuthi, ngaphandle kokuthi kukhonjisiwe ngokusobala, le mikhiqizo iqhamuka … endaweni ekhethekileyo (2).
                  … (3)

                  (Kelt)
                  … (4)

                  (Az exportőr aláírása, az okmányt aláíró személy nevét nyomtatott betűkkel is fel kell tüntetni)

         II.   FEJEZET
   ÁTMENETI RENDELKEZÉSEK
   5. cikk
   Konzultációk
   A Dél-afrikai Köztársaság vállalja, hogy a Közösség bővítésével kapcsolatosan nem nyújt be igényt, kérelmet, illetve beterjesztést, és nem módosít vagy von vissza engedményt a GATT XXIV.6. és XXVIII. cikke értelmében. 2004. július végéig a Közösségnek azonban szándékában állhat további konzultációk tartása a TDCA 22. cikke (2) bekezdésének megfelelően.
   6. cikk
   Tranzit- és ideiglenes raktározáson lévő áruk
   (1)   A megállapodás rendelkezései alkalmazhatók azokra a Dél-Afrikából valamely új tagállamba, illetve valamely új tagállamból Dél-Afrikába behozott olyan árukra is, amelyek megfelelnek az 1. jegyzőkönyv rendelkezéseinek, és amelyek a csatlakozás időpontjában Dél-Afrikában vagy az érintett új tagállamban úton vannak, vagy ideiglenes raktározáson, vámraktáron vagy vámszabadterületen találhatók.
   (2)   Ilyen esetekben preferenciális elbánást kell biztosítani, amennyiben az exportáló ország vámhatóságai által visszamenőleges hatállyal kibocsátott származási igazolást a csatlakozás időpontját követő négy hónapon belül benyújtják az importáló ország vámhatóságaihoz.
   7. cikk
   2004-es kontingensek
   A 2004-re a meglévő vámkontingensek volumennövekedését az alapvolumenek arányában kell kiszámítani, a 2004. május 1-jét megelőzően eltelt időszakra jutó rész figyelembe vételével.
   III.   FEJEZET
   ÁLTALÁNOS ÉS ZÁRÓ RENDELKEZÉSEK
   8. cikk
   Ez a jegyzőkönyv a TDCA elválaszthatatlan részét képezi.
   9. cikk
   (1)   Ezt a jegyzőkönyvet az Európai Közösség, a tagállamok nevében az Európai Unió Tanácsa, és a Dél-afrikai Köztársaság saját eljárásaiknak megfelelően jóváhagyja.
   (2)   A Szerződő Felek hivatalosan értesítik egymást az (1) bekezdésben említett megfelelő eljárások lezárásáról. A jóváhagyó okiratokat az Európai Unió Tanácsának Főtitkárságán kell letétbe helyezni.
   10. cikk
   (1)   Ez a jegyzőkönyv az utolsó jóváhagyó okirat letétbe helyezésének időpontját követő első hónap első napján lép hatályba.
   (2)   Ezt a jegyzőkönyvet 2004. május 1-jétől ideiglenesen kell alkalmazni.
   11. cikk
   Ez a jegyzőkönyv két-két eredetei példányban készül angol, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, spanyol, szlovák, szlovén és svéd nyelveken, valamint a Dél-afrikai Köztársaság hivatalos nyelvein, az angol kivételével, azaz sepedi, sesotho, setswana, siSwati, tshivenda, xitsonga, afrikaans, isiNdebele, isiXhosa és isiZulu nyelveken, és amely szövegek mindegyike egyaránt hiteles.

            a tagállamok részéről

            az Európai Közösség részéről

            a Dél-afrikai Köztársaság részéről

      (1)  Amennyiben a számlanyilatkozatot a jegyzőkönyv 20. cikke értelmében elfogadott exportőr állítja ki, ezen a helyen kell feltüntetni az elfogadott exportőr vámfelhatalmazási számát. Amennyiben a számlanyilatkozatot nem elfogadott exportőr állítja ki, a zárójelbe tett szavakat ki kell hagyni, vagy a helyet üresen kell hagyni.

      (2)  A termékek származását jelölni kell. Amennyiben egy számlanyilatkozat teljes egészében vagy részben a jegyzőkönyv 36. cikke értelmében Ceutáról és Melilláról származó termékekre vonatkozik, az exportőrnek azokat »CM« jelöléssel egyértelműen meg kell jelölnie azon az okmányon, amelyen a számlanyilatkozatot kiállítják.

      (3)  Ezek feltüntetése kihagyható, ha az információ szerepel magán az okmányon.

      (4)  Lásd a jegyzőkönyv 19. cikkének (5) bekezdését. Abban az esetben, ha az exportőr nem köteles aláírni, az aláírás alóli felmentés az aláíró nevének feltüntetésére is vonatkozik.”